Man word vermis ná bylmoordArgieffoto Die polisie in Gauteng is op soek na ‘n man wat Dinsdag glo sy vrou met ŉ byl vermoor het. Ao. Kay Makhubela, ŉ polisiewoordvoerder, het gesê die voorval het in Protea-Noord in Soweto plaasgevind terwyl die egpaar se kinders by die skool was. “Die man het die vrou glo met ŉ byl op haar voorkop geslaan,” het Makhubela gesê. Die man het die huis gesluit en gevlug. Hy het glo sy bure gebel en hulle gevra om vir sy huishulp te sê sy moet gaan kyk wat hy in die badkamer gedoen het. “Sy het in die badkamer op die vrou se liggaam afgekom en daarna die polisie ontbied.” Die polisie ondersoek ŉ saak van moord. – SAPA